b'\n_START_ARTICLE_\nLuzon\n_START_SECTION_\nZemljopis\n_START_PARAGRAPH_\nLuzon se nalazi na sjeveru Filipinskog oto\xc4\x8dja. Ve\xc4\x87i otoci ju\xc5\xbeno od njega su Mindoro, Marinduque, Masbate i Samar, a manji Cabra, Ambulong i Ticao. Sjeverno su oto\xc4\x8dne skupine Babuyan i Batanes koje ga povezuju s otokom Tajvanom. Isto\xc4\x8dno su ve\xc4\x87i otoci Quezon i Catanduanes._NEWLINE_Obala je vrlo razvedena s brojnim zaljevima (najve\xc4\x87i su Manilski, Ragay, Lagonoy, Albay i Lagayen). Na jugu je duga\xc4\x8dak poluotok Bicol._NEWLINE_Reljef je planinski s brojnim vulkanima (najve\xc4\x87i su Pinatubo, Mayon i Taal). Pinatubo je imao jaku erupciju 1991. godine. Planine su mlade i tlo je nestabilno s velikom opasno\xc5\xa1\xc4\x87u od potresa. Prostor oko Manile je nizinski s mo\xc4\x8dvarnim jezerom Laguna de Bay._NEWLINE_Klima je tropska s visokim temperaturama i mnogo padalina cijele godine. Otok \xc4\x8desto poga\xc4\x91aju tajfuni. Veliki dio otoka je pokriven tropskom ki\xc5\xa1nom \xc5\xa1umom.\n_START_SECTION_\nStanovni\xc5\xa1tvo\n_START_PARAGRAPH_\nNa Luzonu \xc5\xbeive Filipinci podijeljeni na vi\xc5\xa1e etni\xc4\x8dkih skupina (Ilocano, Pangasinense, Kapampangan, Tarlac, Tagalog i Bicolano). Postoje doseljenici iz Indije i Kine, te Europljani (posebno \xc5\xa0panjolci) i Amerikanci. Ve\xc4\x87ina stanovni\xc5\xa1tva su kr\xc5\xa1\xc4\x87ani. Najnaseljeniji je sredi\xc5\xa1nji dio otoka oko Manile (urbana regija Manile).'